A BIZOTTSÁG 425/2007/EK RENDELETE
(2007. április 19.)
a belvízi áruszállítással kapcsolatos statisztikákról szóló 1365/2006/EK európai parlamenti és tanácsi rendelet végrehajtásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belvízi áruszállítással kapcsolatos statisztikákról szóló, 2006. szeptember 6-i 1365/2006/EK európai parlamenti és tanácsi rendeletre (1) és különösen annak 9. cikkére,
mivel:
(1)
Az 1365/2006/EK tanácsi rendelet 9. cikkével összhangban a Bizottságnak meg kell állapítania az említett rendelet végrehajtására szolgáló szabályokat.
(2)
Az 1365/2006/EK rendelet 3. cikkében szereplő fogalommeghatározásokat ki kell igazítani új fogalommeghatározások felvételével, magyarázatokkal és adatbejelentésre vonatkozó iránymutatásokkal annak biztosítására, hogy az adatgyűjtés és az összehasonlítható statisztikák összeállítása harmonizált módszertani keretek között történjen közösségi szinten.
(3)
Az adatgyűjtés alkalmazási körét és az 1365/2006/EK rendelet mellékleteinek tartalmát ki kell igazítani annak érdekében, hogy e szállítási mód esetében biztosítani lehessen a megfelelő statisztikai lefedettséget és a vonatkozó statisztikák összeállítását közösségi szinten.
(4)
Pontosan meg kell határozni az adatfájlok leírását, a formátumot és az adatszállító közeget az adatok gyors és költséghatékony feldolgozásának biztosítása érdekében.
(5)
Rendelkezéseket kell hozni a statisztikai eredmények terjesztésére vonatkozóan.
(6)
Az 1365/2006/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a 89/382/EGK, Euratom határozattal (2) létrehozott statisztikai programbizottság véleményével,
ELFOGADTA EZT A RENDELETET:
1. cikk
Az 1365/2006/EK rendelet a következőképpen módosul:
1.
A 3. cikk helyébe a következő szöveg lép:
„3. cikk
Fogalommeghatározások
E rendelet alkalmazásában a következő fogalommeghatározások érvényesek:
a)
»Hajózható belvízi út«: olyan vízfolyás, mely nem képezi a tenger részét, és mely természetes vagy ember alkotta jellemzőinél fogva elsősorban belvízi hajók számára hajózható;
b)
»Belvízi hajó«: elsősorban hajózható belvízi utakon vagy olyan vizeken történő áruszállítás vagy tömegközlekedés céljából tervezett úszó munkagép, melyeken vagy melyek közvetlen közelében található védett vizeken vagy területeken kikötői rendelkezések alkalmazandók;
c)
»A hajó nemzetisége«: az az ország, melyben a hajót bejegyezték;
d)
»Belvízi szállítás«: áru és/vagy utasok belvízi hajón történő szállítása, mely teljes egészében vagy részben hajózható belvízi utakon történik;
e)
»Nemzeti belvízi szállítás«: belvízi szállítás egy nemzeti terület két kikötője között, függetlenül a hajó nemzetiségétől;
f)
»Nemzetközi belvízi szállítás«: belvízi szállítás különböző nemzeti területeken elhelyezkedő két kikötő között;
g)
»Átmenő belvízi szállítás«: belvízi szállítás egy másik nemzeti területen vagy területeken elhelyezkedő két kikötő közötti nemzeti területen keresztül, feltéve hogy a nemzeti területen belüli teljes út alatt nem történik átrakodás;
h)
»Belvízi forgalom«: egy hajó összes mozgása egy adott hajózható belvízi úton.”
2.
Az 1365/2006/EK rendelet A-F. melléklete helyébe e rendelet I. mellékletének szövege lép.
2. cikk
Az 1365/2006/EK rendelet végrehajtása céljából az említett rendelet II. mellékletében szereplő továbbbi fogalommeghatározásokat, magyarázatokat és adatbejelentésre vonatkozó iránymutatásokat kell alkalmazni.
3. cikk
Az 1365/2006/EK rendelet 5. cikkének alkalmazásában a statisztikákat elektronikus úton kell továbbítani vagy feltölteni az Eurostat egyetlen adatbemeneteli pontján az e rendelet III. mellékletében meghatározott adatfájlok és továbbító közeg szerint.
Az adattovábbítás formátumának meg kell felelnie az Eurostat által meghatározott megfelelő adatcsere-szabványoknak.
4. cikk
Az 1365/2006/EK rendelet 6. cikkének alkalmazásában a Bizottság az 1365/2006/EK rendelet A-F. mellékletében meghatározott valamennyi olyan adatot terjeszti bármely közegen keresztül és bármely adatszerkezettel, melyet a tagállamok nem nyilvánítottak bizalmasnak.
5. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. április 19-én.